ΓΡΑΠΤΗ ΕΡΩΤΗΣΗ P-3045/97 υποβολή: Honσrio Novo (GUE/NGL) προς την Επιτροπή (16 Σεπτεμβρίου 1997)

Θέμα: Σύλληψη πορτογαλικών σκαφών στα χωρικά ύδατα του Μαρόκου

Όπως το κοινό και η Επιτροπή αναμφισβήτητα γνωρίζουν, οι ναυτικές αρχές του Μαρόκου συνέλαβαν πρόσφατα δύο πορτογαλικά σκάφη που αλίευαν στα χωρικά του ύδατα στα πλαίσια της αλιευτικής συμφωνίας που υφίσταται μεταξύ Μαρόκου και ΕΕ.

Η δεύτερη σύλληψη έλαβε χώρα μόλις πριν από δύο ημέρες και αφορά ένα μικρό αλιευτικό σκάφος καταχωρισμένο στην Πορτογαλία με την επωνυμία «Craηa Viana», το πλήρωμα του οποίου κατάγεται από την πόλη Vila do Conde.

Οι μαροκινές αρχές προσπάθησαν να αιτιολογήσουν τη σύλληψη των σκαφών και την επιβολή προστίμων και απαγγέλλοντας κατηγορία περί άσκησης παράνομης δραστηριότητας εκ μέρους των πορτογαλικών σκαφών, κατηγορίες τις οποίες οι εμπλεκόμενοι πλοιοκτήτες έχουν αρνηθεί δημοσίως, ευθαρσώς και επανειλημμένως.

Στα πλαίσια των διατάξεων της αλιευτικής συμφωνίας μεταξύ ΕΕ και Μαρόκου, η Επιτροπή πρέπει να τηρείται πλήρως ενήμερη των περιστάσεων υπό τις οποίες πραγματοποιούνται οι συλλήψεις αυτές και, αναμφισβήτητα, θα είχε παρέμβει προκειμένου να επιλυθούν τα προβλήματα και να διαλευκανθούν τα πραγματικά γεγονότα της υπόθεσης.

Έχοντας υπόψη τα προαναφερθέντα: Ποιές διατάξεις της αλιευτικής συμφωνίας μεταξύ Μαρόκου και ΕΕ επικαλούνται οι μαροκινές αρχές για να δικαιολογήσουν τις συλλήψεις των δύο πορτογαλικών σκαφών και την επιβολή προστίμων; Ποιά μέτρα έλαβε η Επιτροπή προκειμένου να πραγματοποιηθεί αυστηρός και αμερόληπτος έλεγχος ως προς την ειλικρίνεια των κατηγοριών που έχουν απαγγείλει οι μαροκινές αρχές, καλώντας ειδικότερα σε άμεση και προσωπική απολογία τους κυβερνήτες και τους ιδιοκτήτες των συλληφθέντων πορτογαλικών σκαφών;

Απάντηση της κας Bonino εξ ονόματος της Επιτροπής (13 Οκτωβρίου 1997)

Η συμφωνία συνεργασίας όσον αφορά τη θαλάσσια αλιεία μεταξύ της Κοινότητας και του Μαρόκου στο κεφάλαιο VIII, παράρτημα ΙΙ, προβλέπει τις διαδικασίες που πρέπει να ακολουθούνται σε περίπτωση σύλληψης.

Το σημείο 1 αυτού του κεφαλαίου ορίζει ότι το Υπουργείο Θαλάσσιας Αλιείας και Εμπορικής Ναυτιλίας του Μαρόκου ενημερώνει την αντιπροσωπεία της Επιτροπής του Μαρόκου, εντός προθεσμίας 48 ωρών κατ'ανώτατο όριο για τη σύλληψη κάθε αλιευτικού σκάφους της Κοινότητας, που πραγματοποιείται στην αλιευτική ζώνη του Μαρόκου και διαβιβάζει συνοπτική έκθεση των περιστάσεων και των λόγων που οδήγησαν στη σύλληψη αυτή.

Επίσης, η Επιτροπή, μέσω της αντιπροσωπείας της στο Ραμπάτ, ενημερώνεται για τη διεξαγωγή των διαδικασιών που έχουν κινηθεί και για τις ενδεχόμενες κυρώσεις που επιβλήθηκαν.

Σύμφωνα με το άρθρο 3 του κεφαλαίου 8 του παραρτήματος ΙΙ της συμφωνίας, η λύση του προβλήματος δίδεται αποκλειστικά από τον εφοπλιστή που θα μπορεί να επιλέξει να ρυθμίσει την παράβαση είτε με συμβιβασμό, καταβάλλοντας πρόστιμο, που θα ορισθεί στο εσωτερικό ψαλίδας που προβλέπεται από τη νομοθεσία αυτής της χώρας, είτε δια της δικαστικής οδού, προσφεύγοντας για το θέμα της παράβασης ενώπιον δικαστικής αρχής.

Όσον αφορά το σκάφος «Graηa Viana» που αναφέρεται από το Αξιότιμο Μέλος του Κοινοβουλίου, οι μαροκινές αρχές αιτιολόγησαν τη σύλληψη του σκάφους με φαξ της 4ης Σεπτεμβρίου 1997, δίδοντας την εξής δικαιολογία: «χρήση απαγορευμένων αλιευτικών εργαλείων».

Η Επιτροπή έχει παρέμβει για να διευκρινίσει την κατάσταση, ζητώντας την ίδια μέρα, πληροφορίες από το Υπουργείο Αλιείας του Μαρόκου για την εξέλιξη του θέματος και κυρίως αντίγραφο των πρακτικών που έχουν συνταχθεί τη στιγμή της σύλληψης.

Ενώ περίμενε ανακοίνωση εκ μέρους των μαροκινών αρχών, η Επιτροπή ενημερώθηκε ότι ο εφοπλιστής κανόνισε το θέμα με συμβιβασμό.